CELEX: 32021D0624
Language: sk
Date: 2021-04-12 00:00:00
Title: Rozhodnutie Rady (EÚ) 2021/624 z 12. apríla 2021 o pozícii, ktorá sa má v mene Európskej únie zaujať v spoločnom výbore zriadenom Dohovorom medzi Európskym hospodárskym spoločenstvom, Rakúskou republikou, Fínskou republikou, Islandskou republikou, Nórskym kráľovstvom, Švédskym kráľovstvom a Švajčiarskou konfederáciou o spoločnom tranzitnom režime, pokiaľ ide o zmeny dodatkov I a III k uvedenému dohovoru

16.4.2021   
               
               
                  SK
               
               
                  Úradný vestník Európskej únie
               
               
                  L 131/168
               
            
         ROZHODNUTIE RADY (EÚ) 2021/624
         z 12. apríla 2021
         o pozícii, ktorá sa má v mene Európskej únie zaujať v spoločnom výbore zriadenom Dohovorom medzi Európskym hospodárskym spoločenstvom, Rakúskou republikou, Fínskou republikou, Islandskou republikou, Nórskym kráľovstvom, Švédskym kráľovstvom a Švajčiarskou konfederáciou o spoločnom tranzitnom režime, pokiaľ ide o zmeny dodatkov I a III k uvedenému dohovoru
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohovor medzi Európskym hospodárskym spoločenstvom, Rakúskou republikou, Fínskou republikou, Islandskou republikou, Nórskym kráľovstvom, Švédskym kráľovstvom a Švajčiarskou konfederáciou o spoločnom tranzitnom režime (1) (ďalej len „dohovor“) bol uzavretýý 20. mája 1987 a nadobudol platnosť 1. januára 1988.
                  
               
                     (2)
                  
                  
                     Podľa článku 15 ods. 3 písm. a) dohovoru má spoločný výbor zriadený dohovorom prijať rozhodnutiami zmeny dodatkov k dohovoru.
                  
               
                     (3)
                  
                  
                     Spoločný výbor má začiatkom roka 2021 prijať rozhodnutie o zmenách dodatkov I a III k dohovoru.
                  
               
                     (4)
                  
                  
                     Článok 311 vykonávacieho nariadenia Komisie (EÚ) 2015/2447 (2) (ďalej len „vykonávacie nariadenie“), ktorým sa stanovuje žiadosť o prevod výberu colného dlhu, bol zmenený vykonávacím nariadením Komisie (EÚ) 2019/1394 (3). Článok 50 dodatku I k dohovoru, ktorý odzrkadľuje článok 311 vykonávacieho nariadenia, by sa preto mal zodpovedajúcim spôsobom zmeniť.
                  
               
                     (5)
                  
                  
                     Príloha 72-04 k vykonávaciemu nariadeniu týkajúca sa plánu na zabezpečenie kontinuity činností pre tranzit Únie, bola zmenená vykonávacím nariadením Komisie (EÚ) 2020/893 (4). Platnosť potvrdení o celkovej záruke a potvrdení o upustení od záruky v papierovej podobe bola predĺžená s cieľom umožniť väčšiu flexibilitu plánu na zabezpečenie kontinuity činností pre tranzit a obmedziť formality, ktoré musia colné orgány vykonať, a náklady, ktoré im vznikajú. Článok 79 dodatku I k dohovoru a kapitola III bod 19.3 prílohy II k dodatku I k dohovoru, ktorý odzrkadľuje kapitolu III časť I bod 19.3 prílohy 72-04 k vykonávaciemu nariadeniu, by sa preto mali zodpovedajúcim spôsobom zmeniť.
                  
               
                     (6)
                  
                  
                     Keď sa Colný kódex Únie prestane uplatňovať na Spojené kráľovstvo a v Spojenom kráľovstve, s výnimkou Severného Írska, Spojené kráľovstvo pristúpi k dohovoru ako samostatná zmluvná strana (5) a bude sa vykonávať protokol o Írsku/Severnom Írsku, ktorý je neoddeliteľnou súčasťou Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (6). Dohovor obsahuje odkazy na názvy členských štátov Európskej únie, krajiny spoločného tranzitného režimu a príslušné kódy krajín. Je preto potrebné zmeniť dodatok III k dohovoru s cieľom uviesť, že Spojené kráľovstvo je krajina spoločného tranzitného režimu a že Colný kódex Únie, najmä pokiaľ ide o ustanovenia o zárukách, sa v Severnom Írsku uplatňuje,
                  
               
                     (7)
                  
                  
                     Je vhodné stanoviť pozíciu, ktorá sa má v mene Únie zaujať v spoločnom výbore, pokiaľ ide o zmeny dodatkov I a III k dohovoru, keďže uvedené zmeny budú pre Úniu záväzné.
                  
               
                     (8)
                  
                  
                     Pozícia Únie v spoločnom výbore by preto mala byť založená na návrhu rozhodnutia spoločného výboru,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať v spoločnom výbore buď na jeho 33. zasadnutí alebo nasledujúcom zasadnutí alebo písomným postupom, pokiaľ ide o zmeny dodatkov I a III k dohovoru, je založená na návrhu rozhodnutia spoločného výboru (7).
            Zástupcovia Únie v spoločnom výbore môžu odsúhlasiť menšie zmeny návrhu rozhodnutia spoločného výboru bez ďalšieho rozhodnutia Rady.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 12. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Ú. v. ES L 226, 13.8.1987, s. 2.
         
            (2)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).
         
            (3)  Vykonávacie nariadenie Komisie (EÚ) 2019/1394 z 10 septembra 2019, ktorým sa mení a opravuje vykonávacie nariadenie (EÚ) 2015/2447, pokiaľ ide o určité pravidlá týkajúce sa dohľadu nad prepustením do voľného obehu a výstupu z colného územia Únie (Ú. v. EÚ L 234, 11.9.2019, s. 1).
         
            (4)  Vykonávacie nariadenie Komisie (EÚ) 2020/893 z 29. júna 2020, ktorým sa mení vykonávacie nariadenie (EÚ) 2015/2447, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 206, 30.6.2020, s. 8).
         
            (5)  Rozhodnutie Spoločného výboru EÚ-CTC č. 1/2018 zo 4. decembra 2018, pokiaľ ide o vyzvanie Spojeného kráľovstva na pristúpenie k Dohovoru o spoločnom tranzitnom režime [2018/1987] (Ú. v. EÚ L 317, 14.12.2018, s. 47).
         
            (6)  Ú. v. EÚ L 29, 31.1.2020, s. 7.
         
            (7)  Pozrite dokument ST 6126/21 nahttp://register.consilium.europa.eu.